《曾舜征令长洲有古循吏声实而台抨当调作此送之》
明代·王世贞

伊余窜草莽，忽忽末景驰。闾井有公言，贤令将解龟。

忠恕佩家训，三省日孜孜。云何贝锦繁，致此投杼疑。

圆魄丽中霄，纤云来翳之。回光或不瞩，真体乃无亏。

膏雨乘春布，沮洳称不宜。宁为流潦故，悔此天泽施。

即墨非吾恨，中牟竟而师。追愆内逾密，委运外自夷。

但使素丝存，宁受墨子悲。勿以黄绶屈，遽咏陶生辞。

泰二苟朋亡，知当未遐遗。赠子幽谷兰，一佩三纫之。

清芬幸无故，行当被条飔。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。